เรียนท่านผู้ว่าราชการที่เคารพ

ด้วยข้าพเจ้าเป็นตัวแทนของประชาชนที่อาศัยอยู่ในซอยประชาราษฎร์บำเพ็ญ 24 แยก 4 แขวงสามเสนนอก เขตห้วยขวาง กรุงเทพมหานคร

ข้าพเจ้าและประชาชนในซอยมีความเดือดร้อนเป็นอย่างมาก เนื่องจากช่วงประมาณกลางซอยดังกล่าวจะมีรถกระบะตู้ทึบจำนวนนับสิบคันมาใช้พื้นที่ข้างสวนสาธารณะใกล้โรงเรียนประชาราษฎร์บำเพ็ญจอดเป็นประจำ อันเป็นการกีดขวางการจราจร สร้างความยากลำบากในการเข้าออกซอยของผู้อาศัยภายในซอย และบดบังทัศนียภาพ 

โดยจะนำรถกระบะตู้ทึบมาจอดช่วงเวลาเย็นของทุกวัน และจะนำออกไปในช่วงเวลาเช้าของวันรุ่งขึ้น 
แต่ผู้ใช้รถกระบะตู้ทึบเหล่านั้นจะนำรถจักรยานยนต์หรือสิ่งอื่นใดมาจอดหรือวางขวางเอาไว้ เพื่อกันที่ไว้ให้เป็นที่จอดรถของพวกตนเอง อันเป็นการยึดพื้นที่สาธารณะไว้เพื่อใช้ประโยชน์ส่วนตน 
ซึ่งหากประชาชนในซอยหรือบุคคลอื่นนำรถไปจอดในบริเวณดังกล่าวโดยไม่ทราบ ก็จะได้รับความเสียหายต่อรถที่นำไปจอด เช่น เกิดรอยขีดข่วน หรือถูกปล่อยลมยาง เป็นต้น ผู้อาศัยในซอยทุกคนต่างทราบถึงพฤติกรรมเหล่านี้ดี

นอกจากนี้ กลุ่มบุคคลดังกล่าวยังขับรถด้วยความประมาทและรวดเร็ว เป็นที่น่าหวาดเสียวต่อประชาชนและเด็กเล็ก ทั้งยังส่งเสียงดัง ทิ้งขยะ และมีการปัสสาวะริมกำแพง จนผู้อาศัยต้องนำป้ายมาติด อันเป็นการสร้างความสกปกในบริเวณดังกล่าวอีกด้วย

ประกอบกับบริเวณดังกล่าวอยู่ใกล้โรงเรียน มีเด็กเล็กเป็นจำนวนมาก การที่มีคนขับรถกระบะตู้ทึบมารวมตัวกันอาจเป็นตัวอย่างที่ไม่เหมาะสมต่อเยาวชนได้เช่นกัน

ข้าพเจ้าเคยสอบถามไปที่สำนักงานเขตห้วยขวางเกี่ยวกับเรื่องดังกล่าวนี้แล้ว แต่ก็ไม่ได้รับคำตอบใด ๆ

ข้าพเจ้าและประชาชนในพื้นที่ไม่มีทางอื่นใดที่จะสามารถทำได้ จึงขอบารมีท่านผู้ว่าราชการเป็นที่พึ่ง